**U POTRAZI ZA SLAVONSKOM GLAGOLJICOM**

Još jedna terenska nastava studenata prve godine Prijediplomskoga jednopredmetnoga i dvopredmetnoga studija *Hrvatski jezik i književnost* održala se 2. lipnja 2025. godine. Studenti su posjetili Brodski Drenovac, Lovčić i Pleternicu u okviru kolegija *Staroslavenski jezik 2* i *Slavenska pisma*, a terensku nastavu vodile su prof. dr. sc. Milica Lukić – inače zaslužna za uvrštavanje slavonskoga prostora u udžbeničke definicije hrvatskoga glagoljaštva, tj. ćirilometodske baštine na našem nacionalnom prostoru – te doc. dr. sc. Vera Blažević Krezić. Studentima je tako omogućen susret sa srednjovjekovnim glagoljičnim (ali i ćirilično-latiničnim) grafitima slavonskoga prostora sukladno spoznaji da je – uz »obećanu glagoljsku zemlju«, tzv. istarsko-kvarnerski, lički i (sjeverno)dalmatinski prostor – srednjovjekovnu glagoljicu (ali i zapadnu ćirilicu i najstariju našu latinicu) zaista moguće potražiti i u slavonskom zavičaju.

Najprije smo posjetili grobljansku crkvu sv. Dimitrija u Brodskom Drenovcu gdje je studentima toplu dobrodošlicu uputio mladi povjesničar – arhivist Mario Katić koji bio naš vodič na svim punktovima terenske nastave. Sve nas je pratio revni župljanin Župe Bučje Krešimir-Petar Putrić u svojstvu studenta teologije pri Filozofsko-teološkom institutu Družbe Isusove u Zagrebu te kao dopisnik *Lipičkoga Compasa*, lokalnoga mrežnoga portala i mjesečnika grada Lipika. Crkva sv. Dimitrija sagrađena je u 14. stoljeću, tj. njezino se podizanje preciznije može smjestiti u razdoblje između 1350. i 1400. godine. Svojim masivnim zvonikom i kulom sa *strijelnicama* ostavlja dojam tvrđave koja motri na vrata Požeške kotline, a predvorje pri samom ulazu sagrađeno je u 19. stoljeću. Iako svojim vanjskim izgledom otkriva gotičke arhitektonske elemente i svoju, pomalo surovu, snagu, unutrašnjost je crkve sasvim nježnoga gotičkog oblikovanja, pa se tako odmah uočavaju zavičaju bliski hrastovi ornamenti kapitela i zidne slike – freske – s motivima poklonstva kraljeva, raspetoga Krista i, naravno, sv. Dimitrija komu su se uklanjali oci slavenske pismenosti – Sveta braća Konstantin Ćiril i Metod. Crkvicu posebnom čini prisutnost glagoljice – slavenskoga pisma svojstvenoga području Kvarnera, Istre, Like i sjeverne (srednje) Dalmacije. Baš je crkva sv. Dimitrija opovrgnula prevladavajuća polazišta prema kojima je glagoljica »prijeturske« (u velikoj mjeri i »poslijeturske«) Slavonije gotovo nepostojeća jer kao svoje blago čuva čak devet srednjovjekovnih glagoljičnih grafita (nastalih između 12. i 14. st.), uz tragove latinične i zapadnoćirilične pismenosti, praćene mnoštvom pikturalnih grafita što podsjećaju na stećkovnu motiviku (ptice, križevi, ruke, ljudski i drugi životinjski likovi). Pri samom ulazu u crkvu nalazi se – u kamenu zabilježen – motiv ljudske ruke inače poznat iz hrvatskoglagoljskih liturgijskih kodeksa, primjerice *Mavrova brevijara* (1460.) Blaža Baromića. Blizu nje uočavamo zanimljiv glagoljični epigraf što ga je potpisao autor, a on glasi: U DRÊNOVÊCE TO E PISALЬ BR(A)T RÊČIĆ/Ь/. Na prednjem lijevom zidu crkvene lađe nalazi se freska na koju je naknadno upisano »ovo je pisao jedan čovjek« (»/s/e pisa ed(a)nь člov/ê/k«), što upućuje na to da je hodočasnik ili redovnik htio ostaviti trag, ali ne pridajući si veličinu, već se nazivajući samo neznanim čovjekom. Kao dio crkvenoga namještaja izdvaja se srednjovjekovna *sedilja* koja sadrži grafite, razne klesane i slikane motive – motiv križa i slavensko ime *Dragovit*, odnosno *Drago*. Grafiti su pisani gotovo formiranom uglatom glagoljicom u četiri reda, s razvedenim ligaturama, a može se pročitati: DRAGO, VIOT', ÊŠR, TORO.

Uslijedio je razgled sestrinske srednjovjekovne crkvice sv. Martina u Lovčiću koja se nalazi u samom srcu mjesnoga groblja. Podizana između 11. i 13. stoljeća, crkvica kotira kao jedan od najstarijih primjera romaničke sakralne arhitekture u ovom dijelu kontinentalne Hrvatske. Prošavši kroz romanički portal zapadnoga crkvenoga zida, zatekli smo se u njezinoj, nažalost zapuštenoj, unutrašnjosti, doznavši da je dio svoga romaničkog šarma crkvica izgubila tijekom 18-stoljetne barokne obnove, ali i u 20. stoljeću kada joj je 1964. godine naudio potres. Zidovi te jednobrodne crkve s polukružnim nadsvođenim svetištem oslikani su ranogotičkim freskama, primjerice prikazom dvanaestorice apostola i titulara – sv. Martina konjanika. Kao vrijedni dragulj čuva dva, tj. čak tri glagoljična grafita koja su studenti uz istu stručnu pratnju mogli razgledati i pročitati, a pod prstima i napipati, osjetiti. Ti su glagoljični grafiti – koji ukazuju na razvoj ustavne glagoljice iz njezine prethodne formativne faze – razmješteni duž zida na kojem je Martinov »fresko(s)lik«*,* a u crkvi se pronalaze i tragovi zapadne ćirilice (bosančice) te gotice. Kao najuočljiviji ističe se glagoljični grafit s jedanaest slova neobična oblika i razmještaja. Veličina i stilizacija slova – upozorava Milan Paun, najpoznatiji istraživač motrenih fenomena – upućuju na to da ona nisu nastala slučajno te da bilježe ime svetoga Martina, i to stoga što se razaznaju ključni suglasnici njegova imena. Drugi je grafit nastao u 13. stoljeću i tipičan je primjer uglate glagoljice. Dug je 27, a visok 5 centimetara te svojom veličinom ispunjava dva reda. U prvom je redu sačuvano osam slova, dok su u drugom redu sačuvana samo dva i početak još jednoga. Treći je grafit najmanji, ali svoju posebnost zasniva na tome što su tri reda slova izvedena tipičnom (visećom) uglatom glagoljicom, dok se neka mogu odrediti kao postojanost / trag oble glagoljice (primjerice slovo *r*). Treći »lovčićki grafit« također bilježi titularove suglasnike: BRT ...MRT kao BR(a)T M(a)RT(in).

Treća je, ujedno i posljednja, postaja našega putovanja bio Interpretacijski centar Muzej bećarca u Pleternici. Zavičajnom kulturnom baštinom usmjerenu terensku nastavu imalo je smisla započeti jednim našim nematerijalnim kulturnim dobrom – glagoljicom, a završiti drugim – bećarcem. Muzej se nalazi na Trgu bećarca gdje se moderna arhitektura i baština sjedinjuju s lokalnim geografskim obilježjima. U njemu se posjetitelji obrazuju i zabavljaju, uživajući u mnoštvu interaktivnih sadržaja osmišljenih s ciljem popularizacije i muzealizacije rimovanoga deseteračkoga napjeva u koji je upisana stara šokačka *rič*, a kroz nju i odjek minule kulture naših starinaca Šokaca.

|  |  |
| --- | --- |
| Brodski Drenovac (crkva sv. Dimitrija) | Brodski Drenovac (crkva sv. Dimitrija) |
| Brodski Drenovac (crkva sv. Dimitrija),  grafit: /S/E PISA ED(A)NЬ ČLOV/Ê/K | Brodski Drenovac (crkva sv. Dimitrija),  grafit: DRAGO, VIOT', ÊŠR, TORO |
| Brodski Drenovac (crkva sv. Dimitrija) | Lovčić (crkva sv. Martina) |
| Lovčić (crkva sv. Martina), drugi glagoljični grafit | Lovčić (crkva sv. Martina), treći glagoljični grafit |
| Pleternica (Muzej bećarca) | Pleternica (Muzej bećarca) |
| Pleternica (Muzej bećarca) | Pleternica (Muzej bećarca) |